Сёння ў цэнтры Пінска, там, дзе раней была кансісторыя, размяшчаецца Пінска-Лунінецкая праваслаўная епархія. У дамавой царкве красуецца дзівосны алтар. Побач – будынак Свята-Варварынскага жаночага манастыра. Асвячэнне храма Уваскрасення Славушчага адбылося ў 1995 годзе. Яго настаяцель – архібіскуп Пінскі і Лунінецкі Стэфан. Гэта галоўная царква праваслаўных хрысціян у горадзе, у выхадныя і святочныя дні перазвон хвалюе пінчукоў, напаўняючы іх душы святлом і шчасцем. Архітэктура храма таксама цешыць вока квадратнымі вежамі і накладнымі фасадамі, вялікім цэнтральным купалам. Дахі сабора – чатырохсхільныя, вокны і карнізы – спічастыя.